钦定古今图书集成/明伦汇编/宫闱典/第116卷 > 曹偕
## 钦定古今图书集成/明伦汇编/宫闱典/第116卷 > 曹偕

按《宋史外戚传》：“佾从弟偕，字光道，少读书知义，以节
侠自喜。为许州都监，幕客史沆倾险，劫持为不法，上
下畏之。偕从容置酒，对客数沆十罪，将击杀之，沆起
拜谢，偕骂曰：‘复不改，必杀汝’！沆为敛迹。累迁东上阁
门使、带御器械、知雄州。议者欲废塘泺为田，偕曰：‘何
承矩、李允则营此累年，所以限契丹，废之不可’。进华”
州防御使、知相州，徙河阳总管，卒。尝从梅尧臣学《诗》，
尧臣称之，为序其诗。